Koekoek-sindroom in die onderwys het ernstige gevolgeArgieffoto Deur Dr. Jean van Rooyen Anders as opleiding wat die oordra van kennis en vaardighede behels, vereis opvoedende onderwys ŉ derde komponent, naamlik die oordrag en vestiging van ŉ norm- en waardestelsel. Die opvoeding van ŉ kind is die primêre verantwoordelikheid van die ouers. In antieke tye is hierdie taak deur die ouer self, die uitgebreide familie en tot ŉ mate ook deur die betrokke gemeenskap behartig. Met die toename in die kompleksiteit van die leefwêreld het ouers, families en gemeenskappe hierdie taak aan kundiges gedelegeer om dit namens die ouer (in loco parentis) te hanteer. So het skool- en onderwysstelsels ontstaan. Prof. Willy Wielemans, ŉ wêreldbekende akademikus van Belgiese herkoms tans verbonde aan die Universiteit van Leuven, wys op die gevaar verbonde daaraan indien ouers hierdie opvoedingsplig abdikeer en dit volledig aan die skool- of onderwysstelsel oordra. Hy noem dit die koekoeknes-sindroom (koekoekwyfies lê hul eiers in die nes van ŉ ander voël wat dan die eiers uitbroei en die kleintjies grootmaak). Hierdie tendens van onbetrokkenheid en abdikering is ook in die Suid-Afrikaanse gemeenskap sigbaar en ŉ probleem. Dit manifesteer op baie terreine, maar ek wil nou slegs na ŉ enkele aspek daarvan verwys. Die probleme wat Laerskool Meyerspark tans ervaar, is ŉ mooi voorbeeld hiervan. As gevolg van die onbetrokkenheid van ouers is daar in 2015 ŉ skoolbeheerliggaam verkies wat nie noodwendig die sentiment van die breër gemeenskap adem nie. As gevolg van die voortgesette onbetrokkenheid van die ouergemeenskap, funksioneer die huidige beheerliggaam na bewering ook nie optimaal nie. Daar is bewerings dat beleidsaspekte soos die skooldag en -ure, die medium van onderrig, die skool se naam, leuse en wapen eensydig sonder die voorgeskrewe konsultasieprosesse verander staan te word. Daar is verder bewerings van vreemde finansiële bestuurspraktyke. Kortweg, die huidige skoolbeheerliggaam vervul nie sy mandaat om in die beste belang van die skool as regskanaal op te tree nie. Dit is nie die eerste keer dat hierdie verskynsel terugkom om ŉ gemeenskap te byt nie. In 2006 het die verkiesing van ŉ beheerliggaam wat skeefgeloop het as gevolg van die onbetrokkenheid van ouers by New Castle Hoërskool tot groot konflik in die gemeenskap gelei met gevolglike groot skade. Dieselfde het in 2015 weer in Empangeni gebeur. Die delegering van die opvoedingstaak van hul kinders is die prerogatief van elke ouer. Daar is egter ŉ wêreldse verskil tussen delegeer maar betrokke bly en abdikeer om dan agterna lang trane te huil as dinge skeefloop. Elke kind in Suid-Afrika het ŉ grondwetlike reg op gehalte-onderwys! Kom ons, as ouers en grootouers, nog die opvoedingsplig wat op ons rus na of speel ons koekoek?